KIRJALLINEN KYSYMYS E-1595/99

esittäjä(t): Christoph Konrad (PPE-DE) neuvostolle

(20. syyskuuta 1999)

Aihe: EU:n erityislähettiläät ja -koordinaattorit

1. Kuinka monta aktiivisesti toimivaa ja passiivista (so. vain nimettyä) erityislähettilästä/koordinaattoria EU:lla on? Keitä he ovat? Mitkä alueet/maat kuuluvat heidän vastuualueeseensa ja missä määrin he tekevät yhteistyötä muiden kansainvälisten järjestöjen kanssa?

2. Minkä oikeusperustan nojalla em. henkilöt nimitetään? Miten kauan heidän toimikautensa kestää? Missä heidän toimipaikkansa on ja/tai missä heidän toimintansa painopiste on? Miten heidän rahoituksensa ja käytännön varustelunsa (matkakulut mukaan lukien) on järjestetty? Miten paljon henkilöstöä heillä on (virkojen määrä)?

3. Bodo Hombachin nimityksen Kaakkois-Euroopan vakaussopimuksen täytäntöönpanoa valvovaksi EU:n erityislähettilääksi 2. heinäkuuta 1999 oli määrä raueta 31. heinäkuuta 1999, ellei sille saada 2 artiklan (yhteinen toiminta) mukaista virallista vahvistusta. Käykö vakaussopimusta koskeva muodollinen päätös tällaisesta vahvistuksesta?

4. Miten on selitettävissä, että EU:lla on nyt kaksi foorumia, joiden tehtävänä on vastata Kaakkois-Euroopan vakauttamisprosessista, nimittäin a) Royaumontin prosessi, jota johtaa EU:n erityislähettiläs P. Roumeliotis toimipaikkanaan Thessalonike (talousarvio 550 000 euroa toukokuusta 1999 toukokuuhun 2000) ja b) vakaussopimus, jota valvoo EU:n erityislähettiläs B. Hombach toimipaikkanaan Bryssel (talousarvio 850 000 euroa vuodeksi 1999)? Miten näiden kahden tehtävän vastuualueet on rajattu ja kenelle niistä vastaavat henkilöt ovat selvitys- ja tilivelvollisia (uudelle herra YUTP:lle Javier Solanalleko)?

Vastaus

(29. marraskuuta 1999)

EU:lla on tällä hetkellä seuraavat SEU:n 18 artiklan 5 kohdan perusteella nimetyt erityisedustajat:

1. Aldo Ajello: EU:n erityisedustaja Afrikan suurten järvien alueella (yhteinen toiminta 96/250/YUTP). Vuoden toimikausi (nykyinen päättyy 31. heinäkuuta 2000, ks. neuvoston päätös 99/423/YUTP). Nykyinen budjetti: 1 137 000 euroa. Henkilöstö: 4 henkilöä. Toimisto Brysselissä.

2. Miguel Angel Moratinos: EU:n erityisedustaja Lähi-idän rauhanprosessissa (yhteinen toiminta 96/676/YUTP). Vuoden toimikausi (nykyinen päättyy 31. joulukuuta 1999). Nykyinen budjetti: 2 400 000 euroa. Henkilöstö: 9 henkilöä. Toimisto Brysselissä.

3. Niels Eriksson: terrorismiin erikoistunut EU:n neuvonantaja palestiinalaishallinnossa (yhteinen toiminta 97/289/YUTP). Nimettiin aluksi kolmeksi vuodeksi, toimikautta jatkettiin 31. toukokuuta 2002 saakka (yhteinen toiminta 99/440/YUTP). Budjetti: 3 600 000 euroa 30. kesäkuuta 2000 saakka. Henkilöstö: 3 henkilöä. Toimii Ramallahissa.

4. Bodo Hombach: EU:n erityisedustaja, joka on nimetty toimimaan Kaakkois-Euroopan vakaussopimuksen koordinaattorina. Nimettiin neuvoston päätöksellä 99/345/YUTP ja nimeäminen vahvistettiin 31. joulukuuta 1999 saakka 29. heinäkuuta 1999 hyväksytyllä neuvoston yhteisellä toiminnalla 99/523/YUTP. Budjetti: 850 000 euroa. Henkilöstö: 22 henkilöä. Toimisto Brysselissä.

5. Panagiotis Roumeliotis: EU:n erityisedustaja Royaumontin prosessissa (Kaakkois-Euroopan vakaus ja hyvät naapurisuhteet, ks. yhteinen toiminta 98/633/YUTP). Vuoden toimikausi, nykyinen päättyy 31. toukokuuta 2000 (neuvoston päätös 99/361/YUTP). Nykyinen budjetti: 550 000 euroa. Henkilöstö: 4 henkilöä. Toimisto Brysselissä.

Royaumontin prosessi käynnistettiin 31. joulukuuta 1995. Prosessi on tarkoitus aikanaan liittää ETYJiin. Se kattaa ihmisoikeuksiin ja demokratisoitumiseen liittyvät seikat koko Kaakkois-Euroopan alueella.

Vakaussopimus hyväksyttiin virallisesti Kölnissä 10. kesäkuuta 1999. Sen tavoitteena on luoda alueella synergiaa järjestöjen ja muiden aloitteiden välille. Demokratisoituminen ja ihmisoikeudet ovat tärkeä osa vakaussopimusta. Tältä osin EU:n erityisedustaja Roumeliotis osallistuu aktiivisesti demokratisoitumista ja ihmisoikeuksia käsittelevän vakaussopimuksen työryhmän työskentelyyn.

Lisäksi yhteisen toiminnan 99/523/YUTP 2 artiklassa todetaan, että EU:n erityisedustajat Bodo Hombach ja Pangalotis Roumeliotis koordinoivat toimintansa.

EU:n erityisedustajien tilivelvollisuuden osalta yhteisen toiminnan 99/523/YUTP 4 artiklassa todetaan, että Euroopan unionin erityisedustaja saa ohjeensa puheenjohtajavaltiolta ja raportoi tämän nimissä sekä pääsihteerin avustamana neuvostolle säännöllisesti ja aina kun siihen on aihetta [...]. Nyt kun Amsterdamin sopimus on tullut voimaan, tämä sanamuoto tullaan tulevaisuudessa lisäämään kaikkiin EU:n erityisedustajia koskeviin yhteisiin toimintoihin.